Robert Downey Jr.

**Robert Downey mlađi** (eng. *Robert Downey Jr.*, rođen 4. travnja 1965. u New Yorku) američki je glumac i glazbenik. Sin je Roberta Downeya, nezavisnog filmaša i glumca. Downey mlađi je jednako poznat po svojim filmskim i TV ulogama kao i po uživanju narkotika i problemima sa zakonom.

## Biografija
### Rana mladost
Robert John Downey mlađi je rođen u njujorškoj četvrti Greenwich Village, kao drugo dijete Roberta Downeya i njegove supruge Elsie. Downey mlađi ima dvije godine stariju sestru, Allyson Downey, spisateljicu i glumicu. Prvu je filmsku ulogu imao u očevom filmu sa samo pet godina. Nakon što su se roditelji rastali, Robert je nastavio živjeti s ocem u Kaliforniji. Kao dijete je mnogo putovao, zbog očevog posla, pa je živio i u Londonu, Parizu, New Yorku i drugim gradovima. Kao i mnogi drugi dječji glumci, učio je glumu na ljetnom kampu Stagedoor Manor u New Yorku. Sa sedamnaest godina napustio je školu u Santa Monici i preselio u New York u želji da bude glumac. Na putu do tog cilja Robert je radio u restoranu, prodavaonici cipela i kao "živa skulptura" u jednom noćnom klubu.

### Početak karijere
Javnost je Downeya mlađeg prvi put zapazila 1985. godine, kada je nastupio u poznatom "*[[Saturday Night Live]]*" showu, gdje se dokazao kao vrstan komičar i imitator. Kada se 1987. preselio u Hollywood, počeo je dobivati sve više uloga, uglavnom u tinejdžerskim filmovima i komedijama. Na snimanju filma *[[Air America]]* (1990.) sprijateljio se s Melom Gibsonom.

### Chaplin
Svojom ulogom Charlieja Chaplina u biografskom *[[Chaplin (film)|Chaplinu]]* (1992.) Downey mlađi je skrenuo pozornost svjetske javnosti. Redatelj Richard Attenborough je bio oduševljen mladim glumcem, kao i filmski kritičari. Downey mlađi je za ovu ulogu nominiran za Oscara za najboljeg glavnog glumca, u društvu takvih veličina kao što su Denzel Washington, Clint Eastwood i Al Pacino (koji je i osvojio nagradu za ulogu u filmu *[[Miris žene]]*). Downey mlađi nije bio razočaran, navodeći kao razlog da je njegov omiljeni glumac Peter O'Toole bio čak 7 puta nominiran, a nije dobio nagradu (O'Toole je 2006. dobio i osmu nominaciju za najboljeg glavnog glumca).

### Karijera u devedesetima
Godine 1994. Robert Downey mlađi je nastupio uz Marisu Tomei u romantičnoj hit-komediji *[[Only You (film)|Only You]]*. Godinu prije je bio jedan od brojnih poznatih glumaca u omnibusu Roberta Altmana *[[Kratki rezovi]]*. Slijedile su uloge u filmovima *[[Rođeni ubojice]]* Olivera Stonea, *[[Zlatni dečki]]* Curtisa Hansona i dr.

### Ally McBeal
Godine 2000. Downey mlađi je za ulogu u hit TV seriji *[[Ally McBeal]]* dobio Zlatni globus za najboljeg TV glumca u sporednoj ulozi, kao i nominaciju za Emmy. No, priča je neslavno završila, jer je producent serije David E. Kelley Robertu uručio otkaz, nakon što je ovaj (ponovo) uhićen zbog vožnje pod utjecajem opojnih droga.

### Povratak
Nakon tri godine pauze, Downeyju mlađem je šansu pružio njegov prijatelj Mel Gibson, u filmu *[[Raspjevani detektiv (2003)|Raspjevani detektiv]]*. Te iste, 2003. godine, Robert se pojavio u psihološkom trileru *[[Gotika (1986)|Gotika]]*, uz Halle Berry. Godine 2005. nastupio je uz Keanua Reevesa u ZF *[[Replikator]]u* (*A Scanner Darkly*) i uz Georgea Clooneya u političkom *[[Laku noć, i sretno]]*. Downey mlađi je 2008. dobio glavnu ulogu u filmu *[[Iron Man (film)|Iron Man]]*, napravljenom prema istoimenom "Marvelovom" stripu. Igrao je naslovnu ulogu u filmu *[[Sherlock Holmes (film iz 2009.)|Sherlock Holmes]]*, za koju je dobio Zlatni globus, 2009. godine.

### Privatni život i borba s ovisnošću
Robert Downey mlađi je jednom prilikom izjavio: "Osjećam se kao autsajder u ovoj (filmskoj) industriji. Valjda zato što sam toliko lud."  Vjerojatno ga ni jedna izjava bolje ne opisuje. Unatoč velikog uspjeha s *Chaplinom*, Downey mlađi je došao na glas više kao problematična osoba, narkoman i pijanac, a manje kao nadareni glumac. To je jako naštetilo njegovoj (potencijalno briljantnoj) filmskoj karijeri. Primjerice, Woody Allen, jedan od njegovih najvećih obožavatelja, ga je želio za svoj film *[[Melinda i Melinda]]*, ali je Robert tada bio u zatvoru, pa mu je ta prilika propala. U svim njegovim novijim ugovorima postoji klauzula da neće biti isplaćen do kraja ukoliko ne završi snimanje. 

Problemi sa zakonom su počeli u lipnju 1996. godine, kada je zaustavljen zbog prebrze vožnje. Nakon što je pao na alkotestu, Downeyju mlađem je policija u automobilu pronašla heroin, crack, kokain i vatreno oružje. Osuđen je na tri godine zatvora uvjetno i poslan u kliniku za odvikavanje. Sljedeće godine, tijekom snimanja filma *Dvije djevojke i dečko*, Downey mlađi je svakodnevno bio testiran na narkotike. Nakon što je u listopadu ponovo uhićen zbog kršenja uvjetne kazne, u prosincu je osuđen na šest mjeseci zatvora. Nakon tri mjeseca, u ožujku 1998. godine, premješten je u čuvanu kliniku za odvikavanje kako bi odslužio ostatak kazne. 

U lipnju 1999. godine, Robert Downey mlađi je ponovno uhićen radi zlouporabe opijata, nakon što je pronađen kako spava na krevetu svog susjeda; pod utjecajem droge je zamijenio svoju i susjedovu kuću. Zbog stalnog kršenja uvjetne kazne, osuđen je na 15 mjeseci boravka u zatvorskom centru za odvikavanje, iz kojeg je otpušten u kolovozu 2000. 

Činilo se da su problemi iza njega kada se priključio glumačkoj ekipi serije *Ally McBeal*, no u studenom je ponovo uhićen i pušten pod jamčevinom. Nakon još jednog uhićenja, u travnju 2001. godine, dobio je otkaz u seriji, premda je za tu ulogu nagrađen Zlatnim globusom. U srpnju je vraćen na još jednu godinu u zatvorski rehabilitacijski centar. Čini se da je, nakon tog posljednjeg boravka u zatvoru, odvikavanje uspješno provedeno.

Downey mlađi je od 2005. oženjen producenticom Susan Levin, koju je upoznao na snimanju *Gotike*. S prvom suprugom Deborah Falconer se rastavio 2004. godine, nakon 12 godina braka. Tijekom 1980-ih je punih sedam godina živio sa Sarah Jessicom Parker, a osim nje je izlazio i s Farah Fawcett, Umom Thurman, Marisom Tomei i Calistom Flockhart.

Veliki zaljubljenik u glazbu, Downey mlađi je pjevao u seriji *Ally McBeal*, a 2004. je izdao album "The Futurist". Kao svoje glazbene uzore ističe Harry Nilssona, Yes, U2, The Police i Genesis. Prijatelj je s pjevačima Stingom, Billyjem Idolom i Eltonom Johnom.

## Filmografija
* 1970.: *Pound*
* 1972.: *Greaser's Palace*
* 1975.: *Moment to Moment*
* 1980.: *[[Up the Academy]]*
* 1983.: *[[Baby It's You (film)|Baby It's You]]*
* 1984.: *[[Firstborn (film)|Firstborn]]*
* 1985.: *Deadwait*
* 1985.: *[[Tuff Turf]]*
* 1985.: *[[Weird Science (film)|Weird Science]]*
* 1986.: *[[Back to School]]*
* 1986.: *America*
* 1987.: *[[The Pick-up Artist (film)|The Pick-up Artist]]*
* 1987.: *[[Less Than Zero (film)|Less Than Zero]]*
* 1988.: *[[Johnny Be Good]]*
* 1988.: *[[Rented Lips]]*
* 1988.: *[[1969 (film)|1969]]*
* 1989.: *That's Adequate*
* 1989.: *[[True Believer (1989 film)|True Believer]]*
* 1989.: *[[Chances Are (film)|Chances Are]]*
* 1990.: *[[Air America (film)|Air America]]*
* 1991.: *Too Much Sun*
* 1991.: *[[Soapdish]]*
* 1992.: *[[Chaplin (film)|Chaplin]]*
* 1993.: *Luck, Trust & Ketchup: Robert Altman in Carver Country* (dokumentarni film)
* 1993.: *[[Heart and Souls]]*
* 1993.: *The Last Party* (dokumentarni film)
* 1993.: *[[Kratki rezovi]]*
* 1994.: *Hail Caesar*
* 1994.: *[[Stoljeće filma]]* (dokumentarni film)
* 1994.: *[[Rođeni ubojice]]*
* 1994.: *[[Only You (film)|Only You]]*
* 1995.: *[[Richard III (1995)|Richard III]]*
* 1995.: *[[Home for the Holidays (film)|Home for the Holidays]]*
* 1995.: *[[Restoration (film)|Restoration]]*
* 1995.: *[[Mr. Willowby's Christmas Tree]]*
* 1997.: *[[Danger Zone (film)|Danger Zone]]*
* 1997.: *[[One Night Stand (movie)|One Night Stand]]*
* 1997.: *[[Dvije djevojke i dečko]]*
* 1997.: *[[Hugo Pool]]*
* 1998.: *[[The Gingerbread Man (film)|The Gingerbread Man]]*
* 1998.: *[[U.S. Marshals (film)|U.S. Marshals]]*
* 1999.: *[[In Dreams (film)|In Dreams]]*
* 1999.: *Friends & Lovers*
* 1999.: *[[Bowfinger]]*
* 1999.: *[[Crno i bijelo (1999)]]*
* 2000.: *[[Zlatni dečki]]*
* 2000.: *Auto Motives*
* 2000.-2001.: *[[Ally McBeal]]* (TV serija)
* 2001.: *Last Party 2000* (dokumentarni film)
* 2002.: *Lethargy*
* 2003.: *Whatever We Do*
* 2003.: *[[Raspjevani detektiv (film)|Raspjevani detektiv]]*
* 2003.: *Charlie: The Life and Art of Charles Chaplin* (dokumentarni film)
* 2003.: *[[Gotika (film)|Gotika]]*
* 2004.: *[[Eros (film)|Eros]]*
* 2005.: *[[Game 6 (film)|Game 6]]*
* 2005.: *The Outsider* (dokumentarni film)
* 2005.: *[[Kiss Kiss Bang Bang]]*
* 2005.: *[[Laku noć, i sretno]]*
* 2005.: *[[Hubert Selby Jr: It/ll Be Better Tomorrow]]* (dokumentarni film)
* 2006.: *[[The Shaggy Dog (2006)|The Shaggy Dog]]*
* 2006.: *[[Replikator]]*
* 2006.: *[[A Guide to Recognizing Your Saints (film)|A Guide to Recognizing Your Saints]]*
* 2006.: *[[Fur (film)|Fur: An Imaginary Portrait of Diane Arbus]]*
* 2007.: *[[Zodiac (2007)|Zodiac]]*
* 2007.: *[[Lucky You (film)|Lucky You]]*
* 2008.: *[[Charlie Bartlett]]*
* 2008.: *[[Iron Man (film)|Iron Man]]*
* 2008.: *[[The Incredible Hulk (film)|The Incredible Hulk]]* 
* 2008.: *[[Tropska grmljavina]]*
* 2008.: *[[The Soloist]]*

## Reference

## Vanjske veze

* 
* Službena stranica